Om få år er din nye skillevæg i lejligheden muligvis ikke længere lavet af gips og træ - men måske af kaffegrums og kartoffelskræller.

Ideen er født i det aarhusianske ingeniørfirma Søren Jensen og går ud på at lade svampene lave køkkenaffald om til byggematerialer.

Kort sagt skal østershatte og andre svampe vokse i affaldet og lave det om til et let og stærkt materiale.

Formålet er at gøre noget ved problemerne med affald og mangel på ressourcer, fortæller forretningsudvikler Andreas Castberg.

- Der er ingen tvivl om, at byggeriet selv er en af de store syndere i forhold til meget af det affald, der bliver produceret, og hvis vi skal se lidt fremad og kigge på næste generations byggeri, er vi også nødt til at tage fat på materialerne, siger han.

Jeg tror, vi kommer til at se en helt anden måde at bygge på i løbet af de næste ti-tyve år, fordi behovet er så stort. Det er simpelthen en nødvendighed. Simon Kofod-Svendsen, projektchef i Realdania

Svampene danner et rodnet, der suger stoffer ud af affaldet og efterlader et materiale, der kan formes og presses til eksempelvis akustikplader eller lette vægge.

- Vi har en masse biologisk affald. Det kan være træ eller husholdningsaffald, og ved at svampene gror i det, laver det simpelthen nye strukturer. Rødderne spiser og skiller strukturen i træet ad og samler det på ny i det her tredimensionelle, svampede net, fortæller Andreas Castberg.

- Når det har groet et stykke tid, udtørrer vi det så, så svampene selvfølgelig ikke gror videre. Men der har det fået denne her lethed og styrke, siger han.